Bedrieër probeer weer borgtog kryLida Potgieter. (Foto: Facebook) Lida Potgieter (62), die vrou van eMalahleni (Witbank) wat vroeër skuldig bevind is op 737 aanklagte van bedrog, gaan weer ŉ poging aanwend om op borgtog vrygelaat te word. Kapt. Dineo Lucy Sekgotodi, woordvoerder van die Valke in Mpumalanga, sê Potgieter het gister in die eMalahleni-streekshof verskyn waar haar borgtogaansoek aangehoor is. Die saak is tot Dinsdag uitgestel wanneer die verrigtinge sal hervat. Potgieter bly dus die naweek in aanhouding. Potgieter is al voorheen op borgtog vrygelaat, maar is weer in hegtenis geneem nadat sy haar borgtogvoorwaardes verbreek het. Maroela Media het vroeër berig Potgieter was tussen Januarie 2004 en Julie 2009 ŉ bestuurder van die eMalahleni- plaaslike munisipaliteit se interne sportklub. Werkers by die plaaslike owerheid het ledegeld aan die klub betaal, wat van hulle salarisse afgetrek is, het Sekgotodi vroeër gesê. Toe bydraes ŉ beduidende bedrag bereik het, het Potgieter ŉ interne uitleenskema aan die gang gesit wat werkers aangespoor het om nóg geld te belê met die hoop dat hulle rente daarop kan verdien. Die skema het ineengestort toe Potgieter net meer as R4 miljoen van dié geld in haar persoonlike bankrekening inbetaal het. Potgieter is in hegtenis geneem en het tereggestaan op 737 aanklagte van bedrog. Sy is in Februarie 2015 skuldig bevind en ses jaar tronkstraf opgelê. “Sy het teen die skuldigbevinding geappelleer en is op borgtog van R10 000 vrygelaat,” het Sekgotodi gesê. Sy is egter op 12 Julie weer in hegtenis geneem. Besonderhede oor watter borgtogvoorwaardes Potgieter glo verbreek het, is nie bekendgemaak nie.